Rasmus Jarlov (KF), 2023-04-20:
Det Konservative Folkeparti støtter ikke lovforslaget.
Det er et lovforslag, som pålægger lastbiler en afgift pr. kørt kilometer.
Det er en afgift, der kommer til at ligge på mellem 10 øre og 1 kr. og 35 øre pr. kørt kilometer, afhængigt af hvilken type lastbil der er tale om og hvor man kører henne.
Som udgangspunkt er vi tilhængere af grønne afgifter.
Vi er tilhængere af en omlægning af vores skatter, så vi beskatter forurening, og at vi til gengæld sætter andre skatter ned, men vi er ikke tilhængere af, at man bare hæver skatterne for at bekæmpe forurening.
Der er tre problemer ved lovforslaget her.
Det første er, at det er meget bureaukratisk.
Det er jo endnu en komplicering af vores skattesystem, hvor man nu skal sidde og slå op i et skema og finde ud af, hvilken type lastbil man har, og hvor man har kørt henne, og så skal man føre regnskab med det, hvor mange kilometer man har kørt inden for miljøzoner, og hvor mange kilometer man har kørt andre steder, og det skal man så aflægge et meget detaljeret regnskab for.
Det er meget, meget bureaukratisk.
Det andet problem er, at skatterne simpelt hen bare bliver sat op.
Der sker det modsatte her – skattetrykket stiger.
Det sidste hovedproblem her er, at de mennesker, som kommer til at betale den afgift, ikke rigtig har nogen alternativer.
Der er ikke nogen gode grønne muligheder for at køre i ellastbiler på lange strækninger.
Der findes ellastbiler, der kan køre korte strækninger, men for den tunge vejtransport, som transporterer varer over lange afstande, findes der ikke ellastbiler.
De har simpelt hen ikke mulighed for at gøre andet end det, de gør i dag, og derfor pålægger man dem bare en kæmpestor udgift, og vi taler vitterlig om meget, meget store udgifter her; vi snakker 100.000 kr.-klassen pr. lastbil i løbet af 1 år.
De får bare den kæmperegning, men de har ikke nogen mulighed for at gøre tingene anderledes.
De kan lukke, de kan lade være med at transportere deres varer, vi kan have udlændinge til at gøre det i stedet for, men de kan ikke omstille deres måde at arbejde på til noget andet.
Grønne afgifter skulle gerne motivere til en grøn omstilling.
Det skulle gerne være sådan, at det havde en påvirkning på adfærden, at man motiverer nogle mennesker til at producere og arbejde på en måde, som udleder mindre CO 2 , men det gør det jo ikke, når der ikke er nogen alternativer.
Man har heller ikke gjort noget for at hjælpe dem, i og med at man, som hr. Hans Kristian Skibby har nævnt nu mange gange her i den her debat, ikke har gjort noget for at få opstillet flere ladestandere.
Så selv for dem, der kører de korte afstande, hvor der findes ellastbiler, kan det ikke engang komme til at fungere i Danmark, fordi der ikke er ladestandere til dem.
Så det er en rød skat, og det er grundlæggende noget bureaukratisk makværk, som ikke kommer til at tilskynde mennesker til at udlede mindre CO 2 , og jeg undrer mig egentlig over, at man bruger det her redskab, for der er meget mere simple redskaber, meget mere præcise redskaber til at bringe CO 2 -udledningerne ned.
Det drejer sig først og fremmest om energiafgifter.
Hvis man vil forhindre, at der bliver brændt meget diesel af i Danmark, er den simple løsning bare at gøre diesel dyrere, i stedet for at man opfinder sådan noget bureaukratisk noget, hvor det kun lige er dem, der kører lastbil, som skal have en ekstra afgift.
Det forurener jo sådan set ikke mere at køre i lastbil og brænde diesel af på den måde, end det gør at brænde diesel af i en personbil.
Så vi kommer ud i her, at politikere sidder og gætter på, at her er det nok godt at lægge en afgift på, men i virkeligheden er det ikke specielt retfærdigt.
Det bunder i tilfældigheder, det bunder ikke i, at man har nogle beregninger, som viser, at det her er en god, saglig måde at lægge en grøn afgift på.
Så vi kan ikke støtte lovforslaget, og vi ville virkelig ønske, at man brugte nogle bedre redskaber i den grønne omstilling, som vi ellers støtter meget varmt.